b'\n_START_ARTICLE_\nSaariniemenkatu 6\n_START_SECTION_\nTausta\n_START_PARAGRAPH_\nEnnen puoluetalon rakentamista SDP:n puoluetoimisto sijaitsi saman aukion toisella laidalla Ty\xc3\xb6miehen talossa Paasivuorenkatu 3:ssa (Sirkuskatu 3, valmistunut 1907), mutta rakennuksen kunto p\xc3\xa4\xc3\xa4si heikoksi, ja sen korjauskustannukset arvioitiin 1970-luvulla suuriksi. V\xc3\xa4lipohjat olivat puuta, ja osa tiloista oli pois muuttaneen Paasipainon j\xc3\xa4ljilt\xc3\xa4 teollisuustiloja._NEWLINE_Uutta rakennusta oli kaavailtu jo vuonna 1950 Siltasaarenkatu 2:een. Suurisuuntainen hanke kuitenkin kaatui rahaan. Kun Paasivuorenkatu 3:n tiloista alkoi 1970-luvulla siirty\xc3\xa4 toimintoja muualle, tiloja j\xc3\xa4i tyhjiksi. Toisaalta Suomen Ty\xc3\xb6v\xc3\xa4en S\xc3\xa4\xc3\xa4st\xc3\xb6pankki tarvitsi laajennustilaa. Pankki omisti Saariniemenkatu 6:n tontin, jonka se oli hankkinut sotien j\xc3\xa4lkeen. P\xc3\xa4\xc3\xa4dyttiin vaihtokauppaan, jossa pankki sai Paasivuorenkatu 3:n tontin ja puolue Saariniemenkatu 6:n. Toimistotontiksi kaavoitetun Paasivuorenkadun tontin rakennusoikeus oli arvokkaampi; niinp\xc3\xa4 SDP sai kaupassa v\xc3\xa4lirahaa, joka k\xc3\xa4ytettiin uuden puoluetalon rakentamiseen. Kauppakirja allekirjoitettiin toukokuussa 1977.\n_START_SECTION_\nRakennus\n_START_PARAGRAPH_\nRakennuksen suunnittelua varten perustettiin toimikunta, joka valitsi arkkitehtisuunnittelun tekij\xc3\xa4ksi Projektisuunnittelu KRK:n arkkitehdit Jaakko Kontion, Kalle R\xc3\xa4ikkeen ja Seppo Kilpi\xc3\xa4n. Kontio oli tehnyt jo ennen kauppaa selvityksen rakennuksen sijoittamisesta tontille. LVI-suunnittelusta vastasi Kulutusosuuskuntien Keskusliiton insin\xc3\xb6\xc3\xb6riosasto ja rakennesuunnittelusta Insin\xc3\xb6\xc3\xb6ritoimisto Mehto. Hanketta veti rakennuttajan puolelta rakennusinsin\xc3\xb6\xc3\xb6ri Juhani Helenius, joka oli STS:n kiinteist\xc3\xb6osaston p\xc3\xa4\xc3\xa4llikk\xc3\xb6. Rakennusurakoitsijaksi valittiin Haka, ja talo valmistui kev\xc3\xa4\xc3\xa4ll\xc3\xa4 1979. Rakennuskustannukset olivat kalustoineen ja julkisivun sein\xc3\xa4reliefi mukaan lukien 9\xc2\xa0823\xc2\xa0845 markkaa._NEWLINE_Tontti oli kaavassa merkitty asuntotontiksi, siten ett\xc3\xa4 puolet tiloista piti olla asuntoja. Niinp\xc3\xa4 rakennukseen tuli 24 pient\xc3\xa4 asuntoa, kooltaan 46\xe2\x80\x9352 neli\xc3\xb6metri\xc3\xa4. Lis\xc3\xa4ksi siihen tuli noin 1\xc2\xa0200 neli\xc3\xb6t\xc3\xa4 liike- ja toimistotilaa, joista osa maanalaisia tiloja. Rakennuksen kokonaistilavuus on 15\xc2\xa0800 kuutiometri\xc3\xa4 ja rakennusoikeus 3\xc2\xa0172 neli\xc3\xb6metri\xc3\xa4, kerrosala 3\xc2\xa0724 neli\xc3\xb6metri\xc3\xa4. Maanp\xc3\xa4\xc3\xa4llisi\xc3\xa4 autopaikkoja ei saanut rakentaa, joten piha j\xc3\xa4i kokonaisuudessaan puutarhamaiseksi. Rungon rakentamisessa ei k\xc3\xa4ytetty rakennuspaikan ahtauden vuoksi elementtej\xc3\xa4, vaan se on paikalla valettu. Sein\xc3\xa4t on tiilimuurattu. P\xc3\xa4\xc3\xa4oven yl\xc3\xa4puolella on Kimmo Pyyk\xc3\xb6n pronssinen reliefi Vuorovaikutus (1978), joka kuvaa aaltojen liikett\xc3\xa4 P\xc3\xa4ij\xc3\xa4nteen rantakallion edess\xc3\xa4. Puoluetoimiston muuton yhteydess\xc3\xa4 vuonna 2015 harkittiin veistoksen siirt\xc3\xa4mist\xc3\xa4 puolueen uusiin toimitiloihin, mutta eri tahojen kannanottojen j\xc3\xa4lkeen se todenn\xc3\xa4k\xc3\xb6isesti j\xc3\xa4\xc3\xa4 paikalleen talon julkisivuun._NEWLINE_SDP:n hallintop\xc3\xa4\xc3\xa4llik\xc3\xb6ksi sittemmin edennyt Maunu Ihalainen siteeraa muistelmissaan Vilhelm Helanderin johtaman Helsingin kaupungin julkisivutoimikunnan luonnosvaiheessa talosta antamaa lausuntoa: \xe2\x80\x9dJulkisivussa on teenn\xc3\xa4ist\xc3\xa4 monumentaalisuutta, joka on johtanut sekavaan ja ristiriitaiseen sek\xc3\xa4 rakennuksen luonteeseen ja kaupunkikuvaan sopeutumattomaan lopputulokseen.\xe2\x80\x9d Puoluejohtaja Kalevi Sorsan kokoon kutsumassa tilaisuudessa oli kuitenkin puolestaan rakennuslupa-asiasta vastaava virkamies Ihalaisen mukaan todennut, ett\xc3\xa4 kyll\xc3\xa4 kai Suomen suurin puolue saa Helsinkiin rakentaa sellaisen talon kuin haluaa._NEWLINE_Talon nimest\xc3\xa4 j\xc3\xa4rjestettiin puolueen j\xc3\xa4senlehdess\xc3\xa4 kilpailu, johon tulleiden vastausten joukossa oli my\xc3\xb6s Sorsan pes\xc3\xa4. Viralliseksi nimeksi tuli kuitenkin SDP:n puoluetalo._NEWLINE_J\xc3\xa4lkik\xc3\xa4teen, maaliskuussa 1983, syytt\xc3\xa4j\xc3\xa4 Markku Pohjanoksa m\xc3\xa4\xc3\xa4r\xc3\xa4si rikospoliisin tutkimaan rakentamiseen liittyvi\xc3\xa4 asioita. Kuulusteltaviksi joutuivat puolueenkin puolelta vastuussa olleet, mutta lopulta oikeudenk\xc3\xa4ynti koski Hakaa ja sen silloista toimitusjohtajaa Eero Piiparia. Nekin syytteet hyl\xc3\xa4ttiin kaikissa oikeusasteissa._NEWLINE_Puolue myi rakennuksen VVO:lle kes\xc3\xa4kuussa 2015, ja omistus- ja hallintaoikeudet siirtyv\xc3\xa4t VVO Kodit Oy:lle vuoden 2015 lokakuun lopussa, johon meness\xc3\xa4 puoluetoimisto siirtyy vuokralaiseksi Ympyr\xc3\xa4taloon. Saariniemenkatu 6 peruskorjataan kokonaan asunnoiksi. Kauppahinta oli 7,4 miljoonaa euroa.\n_START_SECTION_\nTontilta purettu talo\n_START_PARAGRAPH_\nPaikalla aiemmin olleessa talossa oli pihan puolen toisessa kerroksessa kirjailija Mika Waltarin synnyinkoti, jossa h\xc3\xa4n asui kolme vuotta 1908\xe2\x80\x931912. Uuden talon sein\xc3\xa4ss\xc3\xa4 kuvanveist\xc3\xa4j\xc3\xa4 Jouko Toiviaisen suunnittelemassa muistolaatassa lukee: \xe2\x80\x9dT\xc3\xa4ll\xc3\xa4 paikalla sijainneessa talossa syntyi 19.9.1908 kirjailija akateemikko Mika Waltari\xe2\x80\x9d, ja siin\xc3\xa4 on kuvattuna Waltarin kasvot._NEWLINE_Sosialidemokraattisen puolueen puoluetoimisto sijaitsi 1900-luvun alussa, ennen Sirkuskatu 3:n (Paasivuorenkatu 3) talon valmistumista 1907, Saariniemenkadun talossa kahdessa huoneessa.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nTalon edess\xc3\xa4 on Paasivuoren puistikko, jonka halki kulkee tuntemattomaksi j\xc3\xa4\xc3\xa4neen henkil\xc3\xb6n ideoima punagraniittinen ymp\xc3\xa4rist\xc3\xb6taideteos Punainen viiva Hakaniementorilta puiston halki puoluetalon eteen. Puistoa ymp\xc3\xa4r\xc3\xb6iv\xc3\xa4t rakennukset liittyv\xc3\xa4t tavalla tai toisella ty\xc3\xb6v\xc3\xa4enliikkeeseen, muun muassa Ty\xc3\xb6v\xc3\xa4entalo.'